**ОЙУУНУСКАЙ МУЗЕЙЫГАР**

*Н. Михалева-Сайа*

Көҥүллээ дуу ...

Көмүс уҥуоххун көтөхпөтөх,

Алтан уҥуоххун араҥастаабатах

Сахаҥ- аймаҕын

Аата-суола суох

Аныгы кыысчаана

Албаннаах ааккын
Айдаарбакка

Аргыый-аргыый

Амалыйа ааттыаҕын,

Сэмэй мичээрдээх

Сэбэрэҕин кытта

Сэрэниин-сэрэнэн

Сибигинэйэн кэпсэтиэҕин...

Ким билээхтиэй,

Күн сириттэн

Күүс өттүнэн күһэллэн

Күрэнээхтиир түгэҥҥэр

Сүрэхийгэр тугу кистээн

.

Ийэ буоргар киирбиккин,
Ыламматаx ханнык ырыа
ынчыгынан тыыммыккын,

Ыҥырбатах ханнык ыра

ыллыгыгар муммуккун?

Оо!

Кыһыл былаах, кыһыл былаах

Кыа хаанынан тэллэхтээннэр,

Кырыыс буолбут кыыдаан кэмиҥ

Кырыатынан бүрүйэннэр

Ханна-ханна харайдылар,

Хара буорга балыйдылар,

Хаарыан ааккын хараартылар,

Халыҥ хаары тарыйдылар?

Хом санаалаах буолан

Холку көхсүҥ кыараабакка

Хотоойутук туттан,

Аба-сата туолан

Айыы майгыҥ алдьаммакка

Арылыйа сырдаан

Уустаан-ураннаах

Уруйдуу туойбут

Урааҥхай омуккар

Уордаах уол буолан

Уһуктан тураҥҥын

Уот сулус кэриэтэ

Угуйа көрбөккүөн,

Аньыылаах-харалаах

Айыы-хаан аймаххын

Ахтаҥҥын-санааҥҥын

Айгыстан кэлэҥҥин

Айыыһыт аартыгар

Атааран биэрбэккиэн!

Сэттээх-сэлээн туолбутунан,

Сэргэҥ маһа сууллубутун,

Сата-буурай турбутун,

Салаҥ быһыы буолбутун

Истэн-билэн сыттаҕыҥ,

Илэ көрөн сырыттаҕыҥ...

Кэрэ кэскил диэни умнан

Кэбилэммит, көх түспүт,

Кэтит кэһии бэлэм кэлиэн

Кэтиир курдук нэһирбит

Кэлэҕэйдиир кэнэх тыллаах

Кэнчээрилиир ыччаккыттан

Кэлэйбиттии киэр хайыһан

Кэтэххинэн эргиллимэ,

Аахайбатах хараххынан

Антах, ааһа анаарыма...

Өспөт кыымнаах

Өркөн өй

Өрөгөй төлөнө

Өрө көтөн өрүкүнэйэр

Өндүл халлаан өһүөтүттэн

Өрөөбүт уоскун өһүлэн

Өҥөйөн көрүүй дуу,

Сылаас тыыннаах

Сырдык күүс

Сыдьаайар алыба

Саба охсон сандаарыйар

Сарпа халлаан

Саҕатыттан

Саргы-дьаалы санааларда

салайбахтаан кулууй дуу...

Онуоха дылы

Оргул буолбут

Олохпут дуомун

Оччугуй даҕаны

Оргуйар кыымын

Оһохпут иһигэр

Ордорон тиийдэрбит,

Эрбэһин быыһыгар

Эриллэ үүммүт

Эрэлбит сыыһын

Этигэн хомустуу

Эйээрэ туойдарбыт...

Баалаама дуу

Албаннаах ааккын

Айдаарбакка

Аргыый-аргыый

амалыйа ааттыахпын,

Сэмэй мичээрдээх

Сэбэрэҕин кытта

Сэрэниин-сэрэнэн

сэһэргэһэн ааһыахпын...

 // Наталья Михалева -Сайа Тыллыы: хоһооннор.-Дьокуускай, 1993.-С.28-31